**Nu te-ntrista**

*Danab*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu te-ntrista în încercare

Nu spune că eşti părăsit,

Eu ştiu când curg lacrimi amare

din ochii tăi, copil iubit.

Cu Mâna, desprind veşnicia

ce stă zâmbind în infinit.

O împletesc cu Bucuria

Pentru-al tău suflet obosit.

Ai fost lăsat pentru o clipă

să stai singur în casa ta,

Cum de-ai crezut c-a Mea Aripă

în încercări te va lăsa?

O, n-am fost oare Eu cu tine

şi Biruinţă şi alin,

De ce te temi de tot ce vine?

Priveşte spre cerul senin...

Eu îţi voi da iarăşi Putere.

Din inimă, acest necaz

goneşte-l! Nu sta în durere,

Se va sfârşi tot ce vezi azi!

Şi va veni iar, Bucuria!

Că orice nor e trecător,

Păstrează-n suflet, veşnicia

şi cântă! Eşti biruitor!

29.03.2020